Irombo amykon Jerusalem ponokon wykaꞌsan:
“Moꞌko iwory poko kynoꞌmikaton inoro kapyn moꞌko nan?
Eneko te.
Enariꞌma imero kynaurananon.
Oꞌto pairo ykaꞌpa mandon iꞌwa.
Moꞌkaron jopoto ꞌwa pai ꞌnare iporo Mesias me iwairy tukuꞌse na.
Ojeno me moꞌko wairy te kysukuꞌsaton.
Moꞌko Mesias wopyry jako te amy pairo moro ojeno me iwairy anukutyꞌpa kynaitan.”
Irombo Jesus koꞌtaꞌpo moro kariꞌna emepary jako.
Ikaꞌpo:
“Kukuꞌsaton.
Ojeno me ywairy enapa mukuꞌsaton.
Aseke ywonumengary me opyꞌpa tywaije wa.
Amy iporono ꞌwa te tomoꞌse wa.
Moꞌko anukutyꞌpa te amyjaron mandon.
Awu sukuꞌsa.
Moꞌko wyino irombo tywoꞌse wa.
Moꞌko ꞌwa enapa tomoꞌse wa.”
Irombo apyiry ꞌse iweꞌiꞌsan.
Amy pairo weꞌiꞌpo te anapoꞌiꞌpa.
Moro apyitopo jururu irombo itundaꞌpa noro kynakon.
Pyime kariꞌna ꞌwa te amyikaꞌpo.
Ikaꞌsan:
“Moꞌko wokyry nenepoꞌsan kapu wyinonokon otykon koꞌpo ꞌkare pyime kapu wyinonokon otykon enepotan moꞌko Mesias,
tywopyꞌpoto.”
Moro wara Jesus poko moꞌkaron kariꞌna auranary etaꞌpo moꞌkaron Farise ꞌwa.
Irombo moꞌkaron Tamusi pokonokon jopotorykon ꞌwa,
moꞌkaron Farise ꞌwa enapa Tamusi auty erangon emokyꞌsan apyije.
Irombo Jesus wykaꞌpo:
“Aꞌsiꞌko noro ajekosaine wa.
Morombo mero wyꞌtake moꞌko yjemoꞌnenymbo ꞌwa.
Kupitaꞌton.
Yjeporyꞌpa te maitaꞌton.
Moro ywytotopo ꞌwa awopyrykon mupitaꞌton.”
Irombo moꞌkaron Simosu wykaꞌsan aseꞌwa:
“Oja ko nyꞌtan,
epory upitoꞌme kyꞌwaine?
Moꞌkaron Griek waitoꞌkon ꞌwa kaꞌtu nyꞌtan moꞌkaron moro ponokon Simosu emepa?
Oꞌto tauroꞌpo ko moro ikatopo nan,
moro ‘Kupitaꞌton.
Yjeporyꞌpa te maitaꞌton.
Moro ywytotopo ꞌwa awopyrykon mupitaꞌton.’?”
Moro irombo ro iro ꞌnero oty ewaꞌmatopo kurita Jesus koꞌtaꞌpo pyre.
Ikaꞌpo:
“Tuna sanory ꞌwa amy wory jako,
yꞌwa noꞌnen tuna enyje.
Moꞌko yjamyikanen turuꞌpo wyino amano ynamon tuna kynapeinatan,
moro Tamusi karetary wykary wara ro.”
Moꞌko aꞌkanano poko ikaꞌpo moro kynakon.
Moꞌko apyiry man ro kynakon moꞌkaron amyikanamonymbo ꞌwa.
Opyꞌpa naꞌnen moꞌko aꞌkanano kynakon.
Awongaꞌpa naꞌnen irombo Jesus kynakon.
Amykonymbo moro wara ikary etanamonymbo wykaꞌsan:
“Iporo ro moꞌko Tamusi auran ukuꞌponen moꞌko man.”
Amykonymbo wykaꞌsan rapa:
“Moꞌko Mesias moꞌko man.”
Amykonymbo wykaꞌsan rapa:
“Galilea wyino ꞌkare moꞌko Mesias noꞌsan.
Ykaꞌpa ꞌkare moro Tamusi karetary nan:
‘David parymbo moꞌko Mesias kynaitan.
Moro David waitopombo Betlehem wyino kynoꞌtan.’ ”
Oꞌwin eꞌiꞌpa moro aurangon kynakon ipoko.
Amykonymbo apyiry ꞌse kynatokon.
Amy pairo weꞌiꞌpo te anapoꞌiꞌpa.
Moꞌkaron Tamusi auty erangon weramaꞌsan mero,
moꞌkaron Tamusi pokonokon jopotorykon woturupoꞌsan,
moꞌkaron Farise woturupoꞌsan enapa iꞌwaine:
“Oꞌtonoꞌme ko anenepyꞌpa maiton?”
Moꞌkaron Tamusi auty erangon wykaꞌsan ejuꞌtoꞌkoꞌme:
“Moꞌko auranary wara amy pairo kariꞌna auranaꞌpa tywaije man.”
Moꞌkaron Farise wykaꞌsan ejuꞌtoꞌkoꞌme:
“Amyjaron enapa kaꞌtu ajemuꞌmaton?
Amy Simosu jopotory ꞌwa ꞌkare,
amy Farise ꞌwa enapa ꞌkare tamyika nan.
Moꞌkaron omenano meroꞌpo anukutyꞌnon kariꞌna apyimy te tywotanyꞌma man.”
Irombo moꞌko Nikodemus,
moꞌko uwapo Jesus ene opyꞌpo Farise wykaꞌpo moꞌkaron taꞌsakarykon ꞌwa:
“Moro omenano meroꞌpo ꞌkare aꞌwembono auranano yjan kariꞌna poko,
moro auran etary uwaporo,
moro oꞌto ꞌne iweꞌiꞌpo ukutyry uwaporo.”
Ikaꞌsan ejuꞌtoꞌme:
“Amoro enapa kaꞌtu Galilea pono me man?
Moro Tamusi karetary tyre imengako.
Galilea wyino Tamusi auran ukuꞌponen opyꞌpa man.”
Irombo mero paꞌporo rapa itoꞌsan tautykon ꞌwa.